Norsk forsvarsindustri

Norsk forsvarsindustri produserer våpen, ammunisjon og annet militært utstyr for det norske forsvaret og til eksport. I 2020 eksporterte norske bedrifter våpen og militært utstyr for om lag 6,2 milliarder kroner. Industrien sysselsetter rundt 6000 ansatte i Norge.  

Forsvarsindustrien er en global industri der de 100 største selskapene solgte våpen for rundt 3 800 milliarder kroner i 2018. Norge var nr. 24 på SIPRIs liste over våpeneksportører i 2019. 

En av de sentrale aktørene i oppbyggingen av norsk forsvarsindustri var Kongsberg Våpenfabrikk (i dag Kongsberggruppen), som var viktig i gjenoppbyggingen av norsk industri etter krigen. Fabrikken jobbet med flere produkter, blant annet innen forsvarsmateriell. Både Kongsberggruppen og Nammo hadde til 2010 en stor vekst, mye på grunn av krigene i Afghanistan og Irak.

 Eksport 

Eksport av forsvarsmateriell gjøres etter søknad til Utenriksdepartementet, som behandler søknader etter materiellets kategori. Forsvarsmateriell defineres som A-materiell eller B-materiell. A-materiell omfatter våpen, ammunisjon og annen strategisk kapasitet som kan påvirke militære styrkeforhold i kjøperens nærområde. B-materiell er forsvarsmateriell som ikke er A-materiell. 

I 2019 importerte USA norsk forsvarsmateriell for over 2,6 milliarder kroner og var dermed det største importøren for norsk forsvarsindustri. Over 50 prosent av eksporten til norsk forsvarsindustri gikk til USA i 2019. NATO-medlemmer, Sverige og Finland er de største mottakerne av norsk forsvarsmateriell. I 2019 mottok disse landene 93 prosent av eksporten av A-materiell og 88 prosent av eksporten av B-materiell.

I 2023 eksporterte forsvarsindustrien våpen og materiell for 6,8 milliarder kroner, en økning på 2,1 mrd. fra 2022.

 Selskaper  

Det er to store aktører i Norge innen utvikling og produksjon av våpen, Kongsberggruppen og Nammo. Den norske stat har 50 prosent eierandel i begge selskapene. 

 Kongsberggruppen 

Kongsberggruppen er et internasjonalt selskap som ble stiftet i 1987, lokalisert på Kongsberg i Viken. Konsernet består av tre deler; Kongsberg Maritime, Kongsberg Defence & Aerospace og Kongsberg Oil & Gas. Kongsberg Defence & Aerospace spesialiserer seg blant annet på høyteknologiske systemer innen forsvar.

SIPRI listet i 2009 Kongsberggruppen som nummer 62 på sin topp 100-liste for våpenprodusenter. Det er 15 plasser opp på lista i forhold til året før. 

 Nammo 

Nammo, Nordic Ammunition Group, ble stiftet i 1998 og er et norsk selskap som hovedsakelig jobber med utvikling og produksjon av ammunisjon. Selskapet har hovedkontor på Raufoss i Innlandet.  

 Debatt 
Norge ønsker å ha kontroll over hvor norske våpen ender opp, men det blir likevel blant annet hevdet at norske våpen kan ha drept sivile i Irak.

Nammo har blitt anklaget for å bidra i utviklingen av en fransk sjømissil som er kjøpt inn av den marokkanske marinen. Eksporten av dette missilet er ifølge norsk lov ikke ulovlig, siden eksporten går via Frankrike, en av Norges NATO-allierte. Nammo blir kritisert for å opptre uetisk selv om handelen er lovlig. «Det forventes i dag av norsk næringsliv at de ikke nøyer seg med å lojalt respektere norsk lov, men også tar med seg grunnleggende etiske standarder når de opererer ute»  

Statssekretær Roger Ingebrigtsen sa i starten av 2011 at våpenindustrien kan redde Norge når oljen tar slutt. Dette satte i gang en debatt rundt Norges rolle som fredsnasjon.

I oktober 2020 gikk AUF inn for å "fase ut norsk våpenindustri" i sitt prinsipprogram, noe som utløste en debatt mellom AUF og Unge Høyre.

 Referanser 

 Eksterne lenker 
 Nammo, hjemmeside
 Kongsberg Gruppen, hjemmeside

Kategori:Våpen
Kategori:Norsk industri